CELEX: C2007/297/47
Language: bg
Date: 2007-12-08 00:00:00
Title: Дело C-457/07: Иск, предявен на 9 октомври 2007 г. — Комисия на Европейските общности/Португалска република

8.12.2007   
            
            
               BG
            
            
               Официален вестник на Европейския съюз
            
            
               C 297/29
            
         Иск, предявен на 9 октомври 2007 г. — Комисия на Европейските общности/Португалска република
   (Дело C-457/07)
   (2007/C 297/47)
   Език на производството: португалски
   Страни
   
      Ищец: Комисия на Европейските общности (представители: S. Pardo Quintillán и P. Andrade)
   
      Ответник: Португалска република
   Искания на ищеца
   
               —
            
            
               да се установи, че Португалската република не е изпълнила Решението на Съда (първи състав) от 10 ноември 2005 г., постановено по дело C 432/03, Комисия/Португалска република;
            
         
               —
            
            
               да се осъди Португалската република да заплаща периодична имуществена санкция в размер на 37 400 евро на ден, докато се съобрази с решението на Съда;
            
         
               —
            
            
               да се осъди Португалската република да заплаща глоба в размер на 5 280 евро за всеки изминал ден от 10 ноември 2005 г., когато е постановено решението, установяващо нарушението, до датата, на която Португалската република ще се съобрази с решението, или до произнасянето на Съда в съответствие с член 228 ЕО;
            
         
               —
            
            
               да се осъди Португалската република да заплати разноските.
            
         Правни основания и основни доводи
   Комисия счита, че Португалската република продължава да ограничава достъпа до пазара, като изисква предварително одобряване на нови строителни материали, за които не съществуват технически спецификации и взаимно признаване, с цел да бъде удостоверено, че посочените материали са подходящи за дадена употреба. Португалската република също така продължава да ограничава достъпа до пазара, като не признава съответствието на издадени в други държави-членки сертификати относно нови материали, за които не съществуват технически спецификации, ако признаването е поискано от стопански субект, който не е производителят или негов пълномощник.
   Португалското законодателство продължава да не уточнява критериите, които трябва да бъдат прилагани от администрацията при преценка на исканията за одобряване, за да бъдат избегнати произволните решения. При липса на технически спецификации португалският закон предвижда критерии, подлежащи на прилагане при вземане на решенията за признаване, които не са обективни и са дискриминационни.
   Португалската република все още не е приела мерките, които е трябвало да приеме относно стопанските субекти, за които се е прилагал законът, противоречащ на членове 28 и 30 ЕО.